ଅଷ୍ଟ୍ରେଲିଆ ଗସ୍ତରେ ଟି ନଟରାଜନ୍ ସମସ୍ତ ତିନୋଟି ଫର୍ମାଟରେ ଡେବ୍ୟୁ କରିଥିଲେ ଓ ସେ ନିଜକୁ ଚମତ୍କାର ବୋଲର ଭାବେ ପ୍ରମାଣିତ କରିଥିଲେ । ଟି ନଟରାଜନ୍ ଭାରତକୁ ଫେରିବା ପରେ ତାଙ୍କୁ ବିଶାଳ ରାଲି ସହ ଭବ୍ୟ ସ୍ୱାଗତ କରାଯାଇଥିଲା ।
ନୂଆ ଦିଲ୍ଲୀଃ ଟିମ୍ ଇଣ୍ଡିଆର ଦ୍ରୁତ ବୋଲର ନଟରାଜନ୍ (T Natrajan) ରବିବାର ଦିନ ନିଜର ମୁଣ୍ଡନ କରିଛନ୍ତି । ଟି ନଟରାଜନ୍ ତାମିଲନାଡୁର ପାଲାନି ମୁରୁଗାନ୍ ମନ୍ଦିରରେ ନିଜ କେଶ ଅର୍ପିତ କରିଛନ୍ତି । ଟି ନଟରାଜନ୍ ତାମିଲନାଡୁର ଚିନ୍ନାପମ୍ପତୀ ନାମକ ଏକ ଛୋଟ ଗାଁରୁ ଆସିଛନ୍ତି ଓ ଧାର୍ମିକ ବିଶ୍ୱାସରେ ସେ ନିଜର ମୁଣ୍ଡନ କରିଛନ୍ତି । ଆଇପିଏଲ୍ ୨୦୨୦ ରେ ଏକ ଭଲ ପ୍ରଦର୍ଶନ ପରେ ନଟରାଜନ୍ ଟିମ୍ ଇଣ୍ଡିଆର ଟି -୨୦ ଦଳରେ ମନୋନୀତ ହୋଇଥିଲେ । କିନ୍ତୁ ନଟରାଜନ୍ ODI ସିରିଜରେ ଡେବ୍ୟୁ କରିଥିଲେ ଓ ଏହା ପରେ ସେ ଟି -୨୦ ସିରିଜରେ ଏକାଦଶ ଖେଳିଥିଲେ ଓ ଶେଷରେ ବ୍ରିସବେନ ଟେଷ୍ଟରେ ମଧ୍ୟ ଯୋଗ ଦେଇଥିଲେ । ସମାନ ଗସ୍ତରେ ସମସ୍ତ ତିନୋଟି ଫର୍ମାଟ୍ ଖେଳିବା ପରେ ନଟରାଜନ୍ ନିଜ କେଶକୁ ଭଗବାନଙ୍କୁ ଅର୍ପଣ କରିଛନ୍ତି । ୨୦୧୧ ବିଶ୍ୱକପ ଜିତିବା ପରେ ଏମଏସ ଧୋନି ମଧ୍ୟ ସମପରି ମୁଣ୍ଡନ କରିଥିଲେ ।
ନଟରାଜନ୍ ନିଜ ଫଟୋ ସୋସିଆଲ୍ ମିଡିଆରେ ପୋଷ୍ଟ କରିଥିଲେ ଯେଉଁଥିରେ ସେ ଲେଖିଥିଲେ, 'ମୁଁ ଭଲ ଅନୁଭବ କରୁଛି' । ଅଷ୍ଟ୍ରେଲିଆ ଗସ୍ତରେ ଟି ନଟରାଜନ୍ ନିଜର ପ୍ରଥମ ଦିନିକିଆରେ ୨ ୱିକେଟ୍ ନେଇଥିଲେ । ଏହା ପରେ ସେ ତିନି ମ୍ୟାଚ୍ ବିଶିଷ୍ଟ ଟି -୨୦ ସିରିଜରେ ସର୍ବାଧିକ 6 ୱିକେଟ୍ ନେଇଥିଲେ । ଜସପ୍ରୀତ ବୁମ୍ରା, ଶାମି, ଉମେଶ ଯାଦବଙ୍କ ପରି ଭେଟେରାନ ବୋଲରଙ୍କ ଆଘାତ ପରେ ନଟରାଜନ୍ ବ୍ରିସବେନ ଟେଷ୍ଟରେ ଖେଳିବାର ସୁଯୋଗ ପାଇଥିଲେ ଓ ପ୍ରଥମ ଇନିଂସରେ ତିନୋଟି ୱିକେଟ୍ ନେଇଥିଲେ । ଯେଉଁଥିରେ ମାର୍ନସ୍ ଲାବୁଶେନଙ୍କ ୱିକେଟ୍ ସାମିଲ ଥିଲା ।
ଟି ନଟରାଜନ୍ ଭାରତକୁ ଫେରିବା ପରେ ଏକ ବିଶାଳ ସ୍ୱାଗତ ରାଲି ହୋଇଥିଲା । ଯେତେବେଳେ ନଟରାଜନ୍ ସାଲେମରେ ନିଜ ଘରେ ପହଞ୍ଚିଲେ, ଲୋକମାନେ ତାଙ୍କ ଉପରେ ପୁଷ୍ପ ବୃଷ୍ଟି କରିଥିଲେ । ଟି ନାଟାରାଜନ ମଧ୍ୟ ସ୍ଥାନୀୟ ଗଣମାଧ୍ୟମ ସହିତ ତାଙ୍କ ଅଭିଜ୍ଞତା ବାଣ୍ଟିଥିଲେ । ନଟରାଜନ୍ କହିଛନ୍ତି ଯେ ଟି -୨୦ ସିରିଜ୍ ଜିତିବା ପରେ ଯେତେବେଳେ ଅଧିନାୟକ ବିରାଟ କୋହଲି ତାଙ୍କୁ ଟ୍ରଫି ଦେଇଥିଲେ ସେତେବେଳେ ତାଙ୍କ ଆଖିରୁ ଲୁହ ଆସିଯାଇଥିଲା ।
ଟି ନଟରାଜନ୍ ଏହା ମଧ୍ୟ କହିଛନ୍ତି ଯେ ସେ ପ୍ଲେଇଂ ଏକାଦଶରେ ଯୋଗଦେବେ ବୋଲି ସେ ଭାବିନଥିଲେ । ସେ କହିଛନ୍ତି ଯେ ଟିମ୍ ଇଣ୍ଡିଆ ପାଇଁ ଖେଳିବାର ଖୁସି ସେ ପ୍ରକାଶ କରିପାରିବେ ନାହିଁ । ଯେତେବେଳେ ଟି ନଟରାଜନ୍ ଆଇପିଏଲ୍ ଖେଳୁଥିଲେ ତାଙ୍କ ପତ୍ନୀ ଏକ ସନ୍ତାନ ଜନ୍ମ ଦେଇଥିଲେ କିନ୍ତୁ ଏହି ଦ୍ରୁତ ବୋଲର ତାଙ୍କୁ ଭେଟି ପାରିନଥିଲେ ଓ ସିଧା ଅଷ୍ଟ୍ରେଲିଆ ଗସ୍ତରେ ଯାଇଥିଲେ । ନଟରାଜନ୍ ସିରିଜ ପରେ ଆସି ନିଜ ଝିଅ ଓ ପତ୍ନୀଙ୍କୁ ଭେଟିଥିଲେ । ନିଜ ଝିଆର ଜନ୍ମ ଅପେକ୍ଷା ସେ ଦେଶ ପାଇଁ ଖେଳି ଅଧିକ ଖୁସି ବୋଲି ନଟରାଜନ୍ କହିଛନ୍ତି । ଆହୁରି ମଧ୍ୟ ନଟରାଜନ୍ କହିଛନ୍ତି ଯେ କଠିନ ପରିଶ୍ରମ କେବେବି ବେକାର ଯାଏ ନାହିଁ । ଏହାର ଫଳାଫଳ ନିଶ୍ଚିତ ମିଳିଥାଏ ।
